Z. Horváth, poslanec: (2007-11-27):
Ďalej mu zamestnávateľovi podnikateľovi zákon ukladá, na aké účely môže sociálny fond zamestnancovi, podotýkam, len zamestnancovi, poskytnúť. Pani ministerka, pýtam sa, či ide o sociálny fond alebo o fond, i keď len čiastočne, z určitej časti pre odborárov. Ja som sa zo zákona dočítal, že rozširujeme teda možnosť využitia tohto fondu pre činnosť odborárov. Takto, prosím vás, takto bezostyšne chcete plniť predvolebné sľuby dané predsedom vlády Robertom Ficom odborárom? A pýtam sa, na úkor zamestnancov? Na úkor tých zamestnancov, ktorých ste označovali a aj označujete za chudákov, zbedačených, ktorí musia hromadne odchádzať za prácou do zahraničia. S určitou dávkou mocenskej arogancie chcete umožniť, aby finančné prostriedky, na získaní ktorých sa podieľajú zamestnávatelia podnikatelia a sú určené na sociálnu pomoc tých chudákov zamestnancov, pohltili odborárski bosovia? Áno, veď to uvádzate zreteľne vo vašej dôvodovej správe k predmetnému návrhu zákona, citujem: „Účelom návrhu zákona je rozšíriť možnosti použitia prostriedkov sociálneho fondu na úhradu nákladov na posudky, expertízy a na iné služby spojené s činnosťou odborov.“ Prosím vás, a to je čo, posudky, expertízy a iné náklady, iné činnosti? Nie všetci zamestnanci sú členmi odborov a tí, čo sú, veď platia členské príspevky odborom. Ak si chcú odbory, ktoré sú už dávno pochybné a najmä politicky sprofanované, nechať robiť nejaké posudky, expertízy a nechať preplácať iné služby, prosím, ale z členských príspevkov. Pani ministerka, tento váš geniálny návrh zákona určite je taký geniálny, ako bol Zákonník práce či zákon o sociálnom poistení, bude pôsobiť skutočne na podnikateľskú sféru čo do vytvárania sociálneho fondu ohromne motivačne. Týmto vedome a cielene uberáte pracujúcim aj z toho mála, čo môžu zo sociálneho fondu dostať, na úkor hŕstky pahltných odborárov. Ale my chceme, pani ministerka, povedať, alebo mi chcete, pani ministerka, povedať, že sa jedná len o nejakú malú čiastku? Stačí si pozrieť stanovisko ministerstva financií, kde sa uvádza, že vo vzťahu k požiadavke KOZ by sa jednalo o 180 mil. korún v ročnom vyjadrení. Tak toto je vaša a premiérova politika a tak veľahlasne proklamovaná ako vysoko sociálna? Toto je, prosím vás, vaša sociálna politika? Toto je vaša politika smerom k ľuďom, kde od zamestnancov, prosím, beriete 180 mil. korún ročne? Môžeme to prerátať. Možno to je 300, 500 korún od každého jedného zamestnanca. Na jednej strane, áno, pomáhate dôchodcom, 1 000, 1 500 korún rozdávate, ale treba potom verejnosti aj to povedať, že 300 alebo 500 korún zamestnancom uberáte. Takže nemôžem súhlasiť s takýmto návrhom zákona, takže mi dovoľte predložiť kratučký pozmeňujúci návrh v mene skupiny poslancov, kde v čl. I z § 7, ktorý znie „Použitie fondu“, navrhujem vypustiť odsek 3 v plnom rozsahu. Odôvodnenie: Ak zamestnávateľ zo štátneho, verejného a súkromného sektora má v zmysle navrhovaného zákona vytvárať sociálny fond pre svojich zamestnancov, tak nech je určený len pre zamestnancov k zlepšeniu ich sociálneho postavenia. Odčerpávanie finančných prostriedkov zo sociálneho fondu určitou skupinou odborárov môže pôsobiť na zamestnávateľov demotivačne smerom k vytváraniu sociálneho fondu. Pán predseda, ďakujem, skončil som.